Diari Oficial de la Generalitat Valenciana


Sumari del DOGV 7885, del 30-09-2016 (2016/7567)

DECRET 123/2016, de 23 de setembre, del Consell pel qual s'aprova l'oferta d'ocupació pública de 2016 per a seleccionar personal gestionat per la Conselleria de Sanitat Universal i Salut Pública.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7885

Data del DOGV
:   30-09-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/7567


Data del document
:   23-09-2016

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * concurs administratiu

DECRET 123/2016, de 23 de setembre, del Consell pel qual s'aprova l'oferta d'ocupació pública de 2016 per a seleccionar personal gestionat per la Conselleria de Sanitat Universal i Salut Pública. [2016/7567]  
La Llei 55/2003, de 16 de desembre, de l'Estatut Marc del Personal Estatutari dels Serveis de Salut, així com Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, formen, amb caràcter bàsic, els criteris que determinen l'oferta d'ocupació pública, i aquesta es concep com un instrument de planificació eficient de les necessitats de personal i com a sistema de racionalització dels processos selectius, per a la consecució de l'eficàcia en l'atenció sanitària a la Comunitat Valenciana.  
  
Així, els articles 12 i 13 de l'Estatut Marc del Personal Estatutari dels Serveis de Salut estableixen la necessitat de la planificació en la gestió dels recursos humans dels serveis de salut, orientada al dimensionament adequat, distribució, estabilitat, desenvolupament, formació i capacitació, a fi de millorar la qualitat, eficàcia i eficiència dels serveis. En concret, l'article 12.2 de la llei esmentada determina que, en l'àmbit de cada servei de salut i amb la negociació prèvia en les meses corresponents, s'adoptaran les mesures necessàries per a la planificació eficient de les necessitats de personal i situacions administratives derivades de la reassignació d'efectius i per a la programació periòdica de les convocatòries de selecció, promoció interna i mobilitat.  
  
L'article 69.2 del Text Refós de la Llei de l'Estatut Bàsic de l'Empleat Públic arreplega l'oferta d'ocupació pública entre les mesures de possible inclusió en els plans d'ordenació esmentats i l'article 70 estableix que les necessitats de recursos humans amb assignació pressupostària que hagen de proveir-se per mitjà de la incorporació de personal de nou ingrés seran objecte de l'esmentada oferta.  
En el mateix sentit, l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, defineix i regula l'oferta d'ocupació pública per aquestes places.  
Els articles 20 de la Llei 48/2015, de 29 d'octubre, de Pressupostos Generals de l'Estat per a l'any 2016 i 32 de la Llei 11/2015, de 29 de desembre, de Pressupostos de la Generalitat per a l'exercici 2016, limiten la incorporació de nou personal a determinats sectors i administracions, entre els quals s'inclouen aquells amb competències sanitàries respecte de les places d'hospitals i centres de salut del Sistema Nacional de Salut. Així mateix, determinen que s'aplicarà una taxa de reposició de fins a un màxim del cent per cent, respectant, en tot cas, les limitacions pressupostàries del capítol I dels corresponents pressupostos de despesa, i estableixen els criteris per al càlcul de l'esmentada taxa, i no computaran dins del límit màxim de places derivat d'aquesta aquelles que es convoquen per a la seua provisió per mitjà de processos de promoció interna. Per tant, en les convocatòries derivades d'aquesta oferta d'ocupació pública no s'acumularan al torn lliure les places corresponents als processos de promoció interna que pogueren resultar desertes després de la realització de les oportunes proves selectives.  
  
Així, en aquesta oferta d'ocupació s'inclouen tant les places que han de proveir-se per personal de nou ingrés per mitjà del sistema d'accés lliure, com aquelles a proveir per mitjà de processos selectius de promoció interna, dins de les previsions contingudes en l'article 55 del Decret 7/2003, de 28 de gener, del Consell de la Generalitat, pel qual s'aprova el Reglament de selecció i provisió de places de personal estatutari al servei d'institucions sanitàries de la Generalitat Valenciana, i facilitar d'aquesta manera el dret a la carrera professional del personal al servei de l'Administració pública reconegut en l'article 40 de l'esmentat estatut marc.  
També cal indicar que mentre la major part de les places oferides són de naturalesa estatutària, distribuïdes segons categories professionals, les de naturalesa funcionarial es distribueixen segons els cossos i, si és el cas, escales arreplegats en l'annex III de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
En aquesta oferta, i segons el que estableix el Decret 7/2003, de 28 de gener, del Consell, en relació amb l'article 59 de l'esmentat Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, es reserva un set per cent de les places oferides per a ser cobertes per persones amb diversitat funcional, considerant com a tals les persones incloses en els apartats 1 i 2 de l'article 4 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre.  
  
Cal assenyalar que el Consell, per mitjà del Decret 203/2014, de 28 de novembre, va aprovar l'oferta d'ocupació pública per a 2014 de personal d'institucions sanitàries de la Conselleria de Sanitat, amb un total de 282 places oferides, i pel Decret 70/2015, de 15 de maig, del Consell, pel qual s'aprova l'oferta d'ocupació pública de 2015 per a personal d'institucions sanitàries dependents de la Conselleria de Sanitat, amb un total de 934 places. Atés que la convocatòria dels processos selectius encara no ha conclòs, i una vegada haja sigut aprovada i publicada aquesta oferta d'ocupació, per economia de mitjans i procediments, es preveu la possibilitat d'acumular en una única convocatòria les places corresponents a les mateixes categories o cossos de les ofertes d'ocupació pendent amb les de l'actual.  
S'ha introduït una disposició addicional tercera de canvi de denominació de la categoria estatutària d'auxiliar d'infermeria per la de tècnic/a en cures auxiliars d'infermeria atenent una reivindicació sindical que s'havia plantejat històricament des que es va implantar la modificació del pla d'estudis per mitjà dels reials decrets 546 i 558/1995 del Ministeri d'Educació i Ciència, que establixen el títol i el currículum formatiu de grau mitjà corresponent al títol de tècnic en cures auxiliars d'infermeria.  
Finalment, i en compliment del que disposen els articles 79 i 80.2.d de la Llei 55/2003, de 16 de desembre, de l'Estatut Marc del Personal Estatutari dels Serveis de Salut, aquesta oferta d'ocupació pública ha sigut objecte de negociació en la Mesa Sectorial de Sanitat.  
Per tot això, de conformitat amb el que estableix l'article 3 del Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, a proposta de la consellera de Sanitat Universal i Salut Pública, d'acord amb l'article 28.c de la Llei 5/1983, de 30 de desembre, de la Generalitat, del Consell, amb la deliberació prèvia del Consell, en la reunió del dia 23 de setembre de 2016,  
  
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de 2016 per a seleccionar personal d'institucions sanitàries dependents de la Conselleria de Sanitat Universal i Salut Pública, en els termes que estableix aquest decret.  
  
  
Article 2. Contingut de l'oferta d'ocupació  
1. L'oferta d'ocupació pública aprovada per aquest decret està constituïda per places vacants i dotades econòmicament en el pressupost de la Generalitat per al present exercici.  
2. La distribució d'aquestes places es realitzarà segons el que estableix l'annex d'aquest decret.  
Així, del total d'aquesta oferta, que ascendeix a 2.392 places, es detalla per categories professionals, amb indicació del nombre total de places per categoria, el nombre de places corresponent al torn lliure i el nombre de places corresponents a promoció interna de personal estatutari fix i personal funcionari de carrera.  
  
Article 3. Convocatòries i termini de desenvolupament de l'oferta  
De conformitat amb el que disposa l'article 20 cinc de la Llei 48/2015, de 29 d'octubre, de Pressupostos Generals de l'Estat per a l'any 2016 i per l'article 70.1 de la Llei de l'Estatut Bàsic de l'Empleat Públic, la Conselleria de Sanitat Universal i Salut Pública convocarà i resoldrà els processos selectius corresponents a l'oferta d'ocupació pública que s'aprova en el termini improrrogable de tres anys des de la publicació d'aquest decret en el Diari Oficial de la Comunitat Valenciana.  
  
Article 4. Accés per a persones amb diversitat funcional  
D'acord amb el que estableix el Decret 7/2003, de 28 de gener, del Consell, pel qual es va aprovar el Reglament de selecció i provisió de places de personal estatutari al servei d'institucions sanitàries de la Generalitat, en relació amb l'article 59 del Text Refós de la Llei de l'Estatut Bàsic de l'Empleat Públic, aprovat per Reial Decret Legislatiu 5/2015, de 30 d'octubre, es reservarà un set per cent de les places oferides per a ser cobertes per persones amb diversitat funcional, considerant com a tals les incloses en l'apartat 2 de l'article 4 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre, sempre que superen els processos selectius i acrediten la seua diversitat funcional i la compatibilitat amb l'exercici de les funcions, de manera que, progressivament, s'arribe al dos per cent dels efectius totals en aquesta administració pública.  
  
  
  
DISPOSICIONS ADDICIONALS  
  
Primera. Facultats d'aplicació i execució  
S'autoritza la persona titular de la conselleria competent en matèria de sanitat universal i salut pública per a l'aplicació i execució d'aquest decret.  
  
Segona. Acumulació d'ofertes  
Les places recollides en aquesta oferta d'ocupació es podran acumular a les recollides en les ofertes d'ocupació pública de 2014 i 2015 per a seleccionar personal d'institucions sanitàries dependents de la Conselleria de Sanitat Universal i Salut Pública, i la convocatòria d'una especialitat, categoria o cos de les esmentades ofertes d'ocupació pública es realitzarà de forma conjunta.  
  
Tercera. Canvi de denominació de la categoria de personal estatutari d'auxiliar d'infermeria  
En l'àmbit del personal estatutari del servei de salut de la Comunitat Valenciana, es canvia la denominació de la categoria professional estatutària d'auxiliar d'infermeria per la de «tècnic/a en cures auxiliars d'infermeria».  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de setembre de 2016  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ